《三月晦到大庾》
宋代·张九成

我登超然台，积雨久不止。
台下柳成行，柳下满塘水。
环塘率乔木，照影弄清泚。
恍如在故乡，西湖古寺里。
气象极幽深，景物尽苍翠。
十年劳梦想，一夕居眼底。
独坐不能去，颓然起深思。
钟鸣主人归，烛光何烨炜。
笑语复移时，夜久余当起。
归路夫何如，江声寒玉碎。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。